
לב חרש 
צבי ויינגרטן
שיח לשבת בא
ומיא דדיומסת... רבי אלעזר בן ערך איקלע להתם אימשיך בתרייהו איעקר תלמודיה כי הדר אתא קם למיקרי בספרא בעא למיקרא (שמות יב, ב) החדש הזה לכם אמר החרש היה לבם בעו רבנן רחמי עליה והדר תלמודיה.

(בבלי שבת קמז, ע"ב)

חלקו הראשון של הסיפור – הליכתו של ר' אלעזר בן ערך למקום הקרוי "מיא דיומסת" – מופיע כאן בקיצור ומורחב באבות דרבי נתן. שם מסופר, שאשתו שיכנעה אותו באומרה שאין הוא צריך ללכת אחרי חבריו (ליבנה) אלא שחבריו יבואו אחריו לאשר יוליכוהו רגליו. למעשה, כל סיפור חייו מבוסס על / מבסס את דרשת רבי נהוראי בפרקי אבות: "ר' נהוראי אומר הוי גולה למקום תורה ואל תאמר שהיא תבא אחריך שחבריך יקיימוה בידך ואל בינתך אל תשען", ומכאן הסברה שרבי נהוראי הוא מעין שם עט של רבי אלעזר בן ערך. אך כיצד ייתכן הדבר, שגדול תלמידי רבן יוחנן בן זכאי, נפל כל כך עמוק עד שנשכחה ממנו אפילו קריאה נכונה של פסוקי התורה? האם רק הליכה ל"קלאב מד" של העת העתיקה – היא הגורם?

הגמרא מעמידה את רבי אלעזר בן ערך כפותח בקריאת "החודש הזה לכם" – ואולם, לא הקריאה הארצישראלית (שנהוגה הייתה במקומו של ר' אלעזר בן ערך) ולא הקריאה הבבלית (הנהוגה במקומו של המספר) הציבה שם את תחילתה של קריאה! כך, שאלא אם כן מדובר היה בשבת החודש (מארבע פרשיות) לא ברור כיצד או מאיזו סיבה פתח רבי אלעזר בן ערך דווקא בקריאת "החודש הזה לכם". מנגד, ידועה לכל, דרשת ר' יצחק, איתה פותח רש"י את פירושו לתורה:
אמר רבי יצחק לא היה צריך להתחיל את התורה אלא במצווה הראשונה שניתנה לכלל ישראל והיא (שמות יב, ב'): 'החודש הזה לכם ראש חודשים' ולמה פתח בבראשית?...
תשובתו של ר' יצחק היא אחת מיני רבות – אך היא מצביעה על התלבטות במעמדו של ספר בראשית ועל תפיסת התורה כספר חוקים. ואני מבקש להציע שחזרתו של רבי אלעזר בן ערך ותחילת קריאתו דווקא בפרשה זו מצביעה על הדיון הער בסוגיה זו. תחילת הקריאה בפרשה זו, מצביעה על כך שרבי אלעזר בן ערך, אכן תפס את התורה כספר חוקים, לפחות בחזרתו השנייה לבית המדרש - למה? גלותו למקום שאין שם תורה הופכת את תורתו לחומר שאין בו חיות, אין בו התחדשות, תורה מתה. תורה שאין בה חיים היא כבר לא תורה ונותרת ממנה רק החלק שבה שהוא ספר חוקים והוראות, היא אינה מתפתחת ונותנת את המידע היבש כיצד לנהוג בסיטואציה החוזרת ונשנית של חיים ללא משמעות. כאשר אין חידוש ואין לימוד, הסיפור הופך להיות סיפור לפני השינה, אגדת גננת וכדומה – כמו שקרה לאגדת חז"ל במאות שנות גלות, כך קרה גם אצל רבי אלעזר בן ערך לפתיחת התורה שאין בה מצווה במשך עשרות פרקיה הראשונים – היא הושלכה הצידה. אולם, ספר בראשית והאגדות שחורזות את ההלכה הם למעשה לב לבו של עולם התורה, זוהי ההתחדשות, מה שמבדיל בין התורה והמצווה לכל ספר חוקים אחר. ולכן קריאת המצווה הראשונה בספר החוקים הופכת את רבי אלעזר בן ערך לפארסה של עצמו. הוא קורא בבהירות את "החרש היה לבם" – וכולם מביטים וחושבים על החכם הזה שאך לפני מספר שנים דיבר לפני רבו בשבח "לב טוב" ונגד "לב רע", והנה הוא מציג בפנינו לב חדש: לא לב טוב, לא לב רע, אלא לב חרש! חרשותו מתבטאת בכך שאין הוא מוכן להקשיב לדברי הלב האחר שפונה אליו ואין הוא רואה את חיותו ואת נשמתה של התורה אלא פונה אליה בתור מתה, בתור תורה שמלווה את החיים ואין היא חלק ממשי מהם.

